柏悦堂宴集晚移望嶽亭德升有詩復次韻
作者：葛勝仲
朝代：宋

paragraphs: 陰森美章園，爽塏背塵陌。
紛紛辟疆家，勝處此其伯。
登危覧幽奇，寬敞盪喧窄。
層層綠陰暗，中有孤花拆。
三品玩伏虎，兩部當鳴蟈。
主人延客眼，清映壺觴碧。
茂宰工撥煩，恢恢奏刀騞。
議郎兼語掾，闔府畏跼蹐。
仇梅諸鉅公，燕笑歡一席。
蹇予但空餐，營職無半策。
文墨彊抽身，林池同息跡。
金火爭伏見，執熱如焚炙。
頗願百斛船，浮浮兩頭拍。
嶽雲插晴空，移尊及未夕。
清飈起四座，肅肅生羽翮。
人生不謀歡，带眼計月瘠。
誰能較榮槁，瑣尾論干澤。
相從飲文字，一笑百憂釋。
歌呼到爾汝，坐待霜月白。
歸軒踏清影，光謝紗籠赫。